感春
作者：張耒
朝代：宋

paragraphs: 若若堂北桃，昨日花猶小。
暖風遲景一日功，萬萼千葩爛相照。
東風漾漾吹朝雨，朝日滿簷春鳥語。
櫻桃得暖花意忙，接萼連枝間先吐。
蘭芽出地長可握，小筍如簪堪薦箸。
欣欣萬木誰使然，時來不肯居塵土。
盛衰相感但如此，鏡中安得朱顔駐。
古來百計無可奈，惟有飲者謀猶庶。
乃知甚急莫如酒，有衣可典猶爲富。
我今不樂欲何待，薄俸自給供朝暮。
功名有命不可求，白髮無私誰得拒。
從今酩酊勿復辭，棄置人間千萬慮。